Vryheidsfront Plus | Strenger regstelaksiewet word gestop
Tuis | Media Releases | Strenger regstelaksiewet word gestop
Strenger regstelaksiewet word gestop
(Parlementêre debat: Wysigingswetsontwerp op Gelyke Indiensneming)
Die Wysigingswetsontwerp op Gelyke Indiensneming wat vandag in die parlement ter tafel gelê is vir stemming, is vir eers gestop. Opposisiepartye wat nie met die wetswysiging saamstem nie, het in 'n gekoördineerde poging die Nasionale Vergadering verlaat met die gevolg dat die ANC nie die nodige kworum gehad het om die wet deur te druk nie.
Die voorgestelde wysigingswetsontwerp sal aan die minister van arbeid en werkskepping die mag gee om sektorale rasgebaseerde teikens vas te stel.
Vrywillige voldoening aan billike indiensnemingsteikens deur privaatsektorwerkgewers sal ingevolge die wetswysiging nie meer van toepassing wees nie en strenger voldoening deur middel van sertifikate, soos deur die departement uitgereik, sal afgedwing word.
Dit is die VF Plus se standpunt dat die arbeidsmark tans oorgereguleer word. Wetgewing soos die Nasionale Minimumloon, die arbitrêre uitbreiding van onbillike kollektiewe bedingingsooreenkomste en wetgewing soos hierdie wetsontwerp is teenproduktief en 'n groot struikelblok vir werkskepping.
Hierdie beleid, tesame met ander mislukkings soos die land se onderwysstelsel, is besig om die ekonomie te vernietig en die meerderheid Suid-Afrikaners van die arbeidsmark uit te sluit. Dit is soos 'n pleister op 'n gapende kopwond.